**ბავშვებს ყურები ნაჭრით ავუხვიე**

 (ერთმოქმედებიანი პიესა)

**(პიესაში გამოყენებულია 2008 წლის ომიდან გამოგზავნილი და ომში გაგზავნილი რეალური შეტყობინებები)**

მოქმედი პირნი:

**თემო**

**სოფო** - თემოს ცოლი

**ქეთინო** - თემოს დედა

**დათო** - თემოს მეგობარი

(იგულისხმება, რომ პიესაში არსებული მონოლოგები მოსულია ტექსტურ შეტყობინებად, ბრძოლის ველიდან და ბრძოლის ველზე. ტექსტებს ფონად გასდევს მობილურზე შეტყობინების გაგზავნა-მიღების, ტელევიზორიდან დიქტორის და ჭურვების ხმა)

**აგვისტო**

**დიქტორის ხმა (ტელევიზორიდან)** - დღეს, 1-ელ აგვისტოს ერედვი-ხეითის შემოვლით გზაზე აფეთქდა ორი მართვადი ნაღმი, მძიმედ დაშავდა ხუთი პოლიციელი. ცხინვალში სნაიპერმა მოკლა 3 ადამიანი. ღამით, სამხრეთ ოსეთის დე ფაქტო რეჟიმი თავს დაესხა ქართულ სოფლებს. დაიბომბა ზემო ნიქოზი, ქვემო ნიქოზი, ავნევი, ნული, ერედვი და ზემო ფრისი. ინტენსიური სროლები დაიწყო საქართველოს თავდაცვის ქვედანაყოფებსა და სამხრეთ ოსეთის შეიარაღებულ ძალებს შორის, რის შედეგადაც ექვსი ადამიანი დაიღუპა, ხოლო 21 - დაიჭრა.

**სოფოს შეტყობინება** - თემო, გირეკავდი, რატომ არ იღებ? ხომ დამპირდი, მოგწერო?! მომწერე რა, გთხოვ, ხომ იცი, ვნერვიულობ.

**თემოს შეტყობინება** - ბიჭებთან ვერ გელაპარაკები. დაწყნარდი, გოგო, მშვიდობაა! ბავშვები რას შვებიან? არ შეიძლება შენთვის ნერვიულობა! თავს მიხედე, მე არაფერი მიჭირს.

**სოფოს შეტყობინება** - სძინავთ უკვე. ამ ბავშვზე საერთოდ ვეღარ ვფიქრობ, ნეტა ის ორი და უკვე გაჩენილი გადამირჩებოდეს! ჰოდა, კიდევ ომში წასული მამა გადაურჩებოდეთ მაგათ!

**თემოს შეტყობინება** - ნუ სულელობ, წვრთნები და სწავლებები იქნება უბრალოდ, რა ომი?! და გთხოვ კიდე, არ იტირო, რა!

**სოფოს შეტყობინება** - რას იძახი, თემო? მე რო ვიყო ომში, შენ არ იტირებდი?

**თემოს შეტყობინება** - გამეცინა სოფო მაგაზე, რაც მომწერე მაგაზე გამეცინა. და კაია, რო გამეცინა. ჯერ გორში ვართ, მე და დათო ერთად ვართ! ჩემი თუ დაჯდა, დათოსთან მომწერე. თუ იმისიც დაჯდა, რამეს ვიზამთ, ან ჩავალთ და დავტენით!

**2 აგვისტო**

**დიქტორის ხმა** - ცხინვალის დე ფაქტო ხელისუფლების მიერ კონტროლირებული ტერიტორიიდან სროლის საპასუხოდ ცეცხლი გაიხსნა ქართული მხრიდან, თუმცა მალევე შეწყდა მიღებული ბრძანების შემდეგ, რათა თავიდან იქნეს აცილებული ფართო მასშტაბიანი დაპირისპირება. 2 აგვისტოს 02:00 საათისთვის დაღუპულია 6 და დაჭრილია 7 ადამიანი.

**ქეთინოს შეტყობინება** - დე, გამაგებინე, რომ ცოცხალი ხარ!

**თემოს შეტყობინება** - დე, რამდენი გირეკია?! ცოცხალი ვარ, დე! მოსაწერად ვერ ვიცლი, დედი. ხო გახსოვს?! ხომ დავიფიცე, დედას გეფიცები-მეთქი! შენ თავს გეფიცები, მამიკოს, სოფოს, ლიზიკოს და ნიაკოს თავს გეფიცები ჩამოვალ, დე!

**ქეთინოს შეტყობინება** - დე, ათასი ინფორმაცია ვრცელდება აქ, ამბობენ, ცხინვალში მიყავთო… აღარ ვიცი, რა ვიფიქრო! მეზობლებს სულ თვალებში ვუყურებ, ბევრი გაიქცა, დედი, მარა ვინც დარჩა, იმათ ვუყურებ, რამე ხომ არ იციან შენზე და ხომ არ მიმალავენ-მეთქი!

**თემოს შეტყობინება** - დე, ჩამიკოცნე სოფო და ბავშვები. მამიკოს უთხარი, შენ გამოტანებულ თუთუნს ვეწევით ბიჭები-თქო. არ იტყვის დედი, მარა ეგ ყველაზე მეტს ნერვიულობს ახლა და წნევა სულ გაუზომეთ. სოფომ მძიმეები არ აწიოს, დე.

**ქეთინოს შეტყობინება** - დედი, ვიცი მოსაწერად არ გცალია ახლა, მარა როცა შეძლებ, სოფოს მიწერე, მე და მამაშენი ვითომ მხნედ ვართ, სოფო და ბავშვები რომ არ შევაშინოთ. დაგორავს სოფო, არ ვაწევინებთ დედიკო მძიმეებს, მაგეებზე არ იდარდო შენ, ბავშვები მამაშენს უზის კისერში ხან ერთი და ხან მეორე. ისე, მართლა ძალიან უხდება, დედი, ორსულობა, ანგელოზს გავსო, მამაშენმა თქვა დღეს და მე თავი დავუქნიე.

.

**სოფოს შეტყობინება** - გირეკავდი, რატომ არ იღებ? თემო, ის სიმღერა რო გვიყვარდა, ხო გახსოვს? მაგას ვუსმენ სულ, ღამით და ჩუმად ვუსმენ და დღეს მივხვდი, რო მაგას ვღიღინებდი. რო მივხვდი, გავჩუმდი. რა მამღერებს მე უბედურს-მეთქი და გავჩუმდი.

**თემოს შეტყობინება** - იმღერე, სოფ, შიშს მაგრა შველის, შენ თავს ვფიცავარ შველის! პირველად რო გავიგე აქ ჭურვების ხმა, მეც ეგ სიმღერა ჩავრთე. ჩავრთე და ჩუმად ავყევი.

**ქეთინოს შეტყობინება** - სად ხართ, დედი, დილიდან გირეკავთ, ლამის არის გული გამისკდეს. დათოსთანაც ვრეკე, დედი! მაგისიანებიც გაგიჟებას არიან, დედამისს დახოკილი აქვს ლოყები, ის გოგო, მერი ჰქვია მგონი, დათოს რო მოწონდა, დაუნიშნია წასვლამდე. დაგელოდებიო, იმ გოგოს უთქვამს, დედი.

**თემოს შეტყობინება** - რამდენი გირეკია, დე, ეს ოხერი ტელეფონი ძლივს დავტენე, სადღაც გადაკარგულ სოფელში ვართ, ვემზადებით. დათო სხვა ნაწილში გადაიყვანეს, აღარ ვართ ერთად. ჰო, კაი გოგოა მერი. თან ადრეც უყვარდა ეგ.

**ქეთინოს შეტყობინება** - ამაზე რატო არ მპასუხობ დედი? მიყავხართ ცხინვალში? მითხარი, დედი, ვიცოდე, ვილოცებ მაინც… დედი!

**თემოს შეტყობინება** - წავალთ და ჩამოვალთ! ნუ გეშინიათ მანდ და ბავშვები არ შემიშინოთ-მეთქი! წავედი, როცა შევძლებ, მე თვითონ მოგწერთ!

**ქეთინოს შეტყობინება** - წახვედით, დედი? რა ვქნა, რა წყალში გადავვარდე? სულ შემეძლო, დედიკო, შენი დაცვა და როცა მართლა დასაცავი ხარ, ახლა რა გავაკეთო, არ ვიცი, დედი! წარმოვიდგენ, რამდენჯერ შეგეშინდა, დედი და მაგას რო წარმოვიდგენ, აღარ მინდა მერე სიციცხლე.

**3 აგვისტო**

დიქტორის ხმა - 3 აგვისტოს უახლესი მონაცემები. სამხრეთ ოსეთის დე ფაქტო რეჟიმის შეიარაღებული ძალები ყორნისსა და ველებში განლაგდნენ და დვანში პოლიციის განყოფილებას თავს დაესხნენ. დაიწყო ევაკუაცია, ცხინვალის რეგიონი 500-ზე მეტმა ადამიანმა დატოვა. სეპარატისტებმა დაბომბეს 15 ქართული სოფელი და დაიჭრა 19 მშვიდობიანი მოქალაქე.

**დათოს შეტყობინება** - ბიჭო თემო, რა ამბებია მაქეთ? აქ პანიკაა და ქაოსია მაგარი, იარაღი მოგვცეს და გაგვრეკეს ცხვრებივით, აზრზე არ ვარ, სად მივყავართ!

**თემოს შეტყობინება** - დათო, ძმაო! აქაც არაეულობაა, ტურებივით ღამე გამოდიან რუსები. ხალხიც პანიკაშია, წავიდნენ, თუ დარჩნენ, აღარ იციან. რატო არ მითხარი, ბიჭო, მერი რო დანიშნე?

**დათოს შეტყობინება** - გეტყოდი, მეჯვარე მინდა რო იყო და ბავშვები რო გვეყოლება, მერე ნათლიაც რო შენ იყო.

**თემოს შეტყობინება** - კი, აქედან რო ჩავალთ, მოვხოდოთ ქორწილი, ძმაო!

**დათოს შეტყობინება** - ბიჭო, მეც სულ კაი რამეებზე ვფიქრობ მარა… დაბობვა

დაიწყეს და რა გვეშველება? პატრონი არავინაა..

**თემოს შეტყობინება** - ნუ გეშინია, ღმერთი იქნება ჩვენკენ! ეგ ჩვენკენ იქნება!

**ქეთოს შეტყობინება** - სად ხარ, დედი?

**თემოს შეტყობინება** - ცოცხალი ვარ, დათოც ცოცხალია, უთხარით მაგისიანებს.

**4 აგვისტო**

**ტელევიზორის ხმა -** რუსეთის 58-ე არმიის ხუთი ბატალიონი როკის გვირაბის სიახლოვეს იქნა დისლოცირებული, ჩრდილოეთ ოსეთის მხარეს. ღამით 10 ერთეული ჯავშანტექნიკა რუსეთიდან საქართველოში შემოვიდა და გაუნაწილდა დე ფაქტო რეჟიმის შეიარაღებულ დაჯგუფებებს.

**სოფოს შეტყობინება** - გირეკავდი, რატომ არ იღებ? თემო, აქ ანძა დააზიანესო თუ რაღაც, არ იჭერს. ხაშურში გზა გადაკეტეს, გარეთ არავინ გადის. ბომბდამშენმა გადაგვიფრინა თავზე. გორისკენ მიფრინავდა. საშინელება იყო. ბავშვებს ყურები ნაჭრით ავუხვიე, არ დაყრუვდნენ-მეთქი!

**თემოს შეტყობინება** - რას ამბობ? ფრთხილად იყავით! ტელეფონი სულ დამჯდარია! თქვენზე ფიქრი მაძლიერებს, ერთი სული მაქვს, ჩაგეხუტოთ!

**სოფოს შეტყობინება** - ღმერთო, მალე მორჩეს რა ყველაფერი, აღარ შემიძლია, ზურგჩანთა გავამზადე, თუ რამეა, ტყეში გავიქცევით.

**თემოს შეტყობინება** - ბავშვები არ შეაშინოთ, ყველაფერი კარგად იქნება!

**5 აგვისტო**

**დიქტორის ხმა -** თბილისის დროით 02:45 წუთზე დაიბობმა ქართული სოფლები.

**სოფოს შეტყობინება** - ბიჭო, თემო, ორმეტრიანი მამაშენი, დააპატარავა მგონი შენზე დარდმა. ტელევიზორს მიშტერებია ეგ სულ და თუ ტელევიზორს არა, ჭიშკარს მიშტერებია. მიყვარხარ.

**დათოს შეტყობინება** - ბიჭო, სად ხარ?

**თემოს შეტყობინება** - რა ვიცი, ბიჭო, მკვდარი ვარ.

**დათოს შეტყობინება** - რა ხდება, თემო?

**თემოს შეტყობინება** - თავა დამიბრიდეს, მელაპარაკებოდა და რაღაცამ შუაზე გაჭრა.

**დათოს შეტყობინება** - აუ, ეგ რა მითხარი, ბიჭო, კახელო კიდე დაჭრილი რუსთაველას გამოსაყვანად შევიდა და ვერცერთი ვეღარ გამოვიდა.

**თემოს შეტყობინება** - როკის გვირაბიდან მოდიან კოლონებითო.

**6 აგვისტო.**

**დიქტორის ხმა -** ქართულმა მხარემ ჯავშანტრანსპორტიორი დაკარგა, რის გამოც სამი ქართველი სამშვიდობო ჯარისკაცი დაიჭრა. იმავე ღამეს სროლებმა ოთხი ადამიანი იმსხვერპლა, რის გამოც ქართულმა მხარემ სროლები განაახლა. ცხინვალის მაცხოვრებლები გახიზვნას იწყებენ, ხოლო ქართულმა მხარემ ტანკები, არტილერია და ჯარები რეგიონის საზღვართან მიიყვანა.

**ქეთინოს შეტყობინებ**ა - სად ხარ, დედიკო? მე და მამაშენი მთელი დღე და ღამე ვლოცულობთ, რომ საღ-სალამათი დაგვიბრუნდე.

**სოფოს შეტყობინება** - თემო, გირეკავდი, რატომ არ იღებ?

**ქეთინოს შეტყობინებ**ა - მამაშენს რომ ცხოვრებაში პირჯვარი არ გადაუწერია, ახლა ხატებთანაა დამხობილი და ისე ლოცულობს! არ დაგვღუპო, დედიკო!

**7 აგვისტო.**

**დიქტორის ხმა -** საქართველოს შინაგან საქმეთა სამინისტროს განცხადებით, ათი ჯარისკაცი დაიღუპა. დღის ბოლოს პრეზიდენტის ბრძანებით ქართულმა მხარემ ცალმხრივი სროლის შეწყვეტა გამოაცხადა და მხარეებს „ნებისმიერ ფორმატში“ მოლაპარაკებებისკენ მოუწოდა. ცეცხლის ორმხრივ შეწყვეტაზე შეთავაზების შემდეგ, იერიშმა უფრო მწვავე ხასიათი მიიღო. საღამოს ქართულმა მხარემ საპასუხო სამხედრო ოპერაცია დაიწყო. სანამ ქართული მხარე იერიშს დაიწყებდა, 58-ე რუსული არმია როკის გვირაბით სამხრეთ ოსეთის ტერიტორიაზე შემოვიდა.

**სოფოს შეტყობინება** - თემო, ნიაკომ მამა დამალაპარაკეო. სადააო და სამსახურშია-მეთქი. დილიდან გეძებს. რა ხდება მანდ, როგორ ხარ? თემო, იმედია, ტელეფონი დაგიჯდა, როგორც კი ჩართავ, ეგრევე მომწერე!

**ქეთინოს შეტყობინება** - დედიკო, გვანიშნე, რომ ცოცხალი ხარ! გაგიჟებას არაფერი გვიკლია! სოფოც ძალიან ნერვიულობს, ზარი გადის და არ გვპასუხობ. რა ვიფიქრო, აღარ ვიცი!

**სოფოს შეტყობინება** - თემო, რით დავიმსახურე ეს საჯელი? ორი დღეა, გირეკავთ და სად ხარ? გაგვეცი ხმა, თემო. რამე რომ მოგივიდეს, მეც მოვკვდები.

**8 აგვისტო**

**დიქტორის ხმა -** რუსულმა ბომბდამშენებმა ბომბი ჩამოაგდეს ქარელის პოლიციასთან. ბომბები ჩამოცვივდა გორის სიახლოვესაც. ორი ბომბი ჩამოაგდეს ვაზიანის სამხედრო ბაზაზე. ასევე, დაბომბეს სამხედრო აეროდრომი მარნეულში. დაბომბვისას გარდაიცვალა ოთხი ადამიანი.

**ქეთინოს შეტყობინება** - რატომ მომასწარი, დედიკო, ამ დღეს? საშინელებებს აცხადებენ ტელევიზორში. მოგიკვდეს დედა.

**თემოს შეტყობინება** - ცოცხალი ვარ, დე. ხომ გითხარით, თქვენზე ფიქრი მაძლიერებს.

**სოფოს შეტყობინება** - თემო, ბავშვები რო დავაძინე, ჩვენი ქორწილის ვიდეო ჩავრთე, ექვსი წელი გავიდა, ბიჭო და ისევ ისე მიყვარხარ. რამდენი ვიარეთ, ქართული ცეკვა რო გვესწავლა და მაინც შეგვეშალა. კაბაც მედებოდა ფეხებში. დათოცაა ქორწილის ვიდეოში. რუსებს ყველაფერი მიაქვთო, ტელევიზორები და ვიდეო მაგნიტოფონები მიაქვთ, თურმე. წაიღონ. კასეტას არ გავატან.

**თემოს შეტყობინება** - გამეცინა, სოფო, ჩვენი ქართული ცეკვა გამახსენდა და მაგაზე გამეცინა. კაია, რო გამეცინა.

**სოფოს შეტყობინება** - მე ვეღარ ვიცინი, თემო, კრიჭა მაქვს შეკრული და ბავშვებიც გრძნობენ რაღაცას. რამდენიმე დღე გავიდა ჯერ სულ და საუკუნესავით გაგრძელდა, ბიჭო.

**თემოს შეტყობინება** - ჩემს ჩამოსვლამდე წადი თუ გინდა შენებთან, ვეტყვი მამაჩემს და გადაგიყვანს.

**სოფოს შეტყობინება** - დაანებე თავი, შენზე დარდი, აღარაა კაცი ისედაც. ერთ კვირაში დაბერდა, ბიჭო, სულ წითელი აქვს თვალები. მგონი, ეგეც ტირის. ღამით ტირის, მგონი. ბავშვებთან კიდე გულს აყოლებს ცოტა. არ წავალ არსად. ჩემს წასვლაზე კი არა, შენს ჩამოსვლაზე იფიქრე.

**თემოს შეტყობინება** - ვფიქრობ, სულ მაგაზე ვფიქრობ და მართლა ერთი სული მაქვს, როდის ჩაგეხუტებით!

**9 აგვისტო**

**დიქტორის ხმა -** რუსეთის შეიარაღებულმა ძალებმა დაბომბეს ფოთის პორტი და აგრძელებენ სამოქალაქო და ეკონომიკური ინფრასტრუქტურის დაბომბვას. ასევე, დილით ადრე დაიბომბა ვაზიანის აეროდრომის ასაფრენი ბილიკი. რუსეთის ბომბდამშენებმა დაბომბეს სენაკის სამხედრო ბაზა. დაიღუპა 13 ქართველი ჯარისკაცი და ათზე მეტი დაიჭრა. ორმა რუსულმა მოიერიშემ ქართული არტილერიის პოზიციები დაბომბა გორთან. ხუთი ადამიანი დაიღუპა, როდესაც სულ მცირე ერთი ბომბი ქალაქ გორში საცხოვრებელ კორპუსს მოხვდა. რუსეთის საჰაერო ძალებმა დაბომბეს კოდორის ხეობა.

საქართველოს პრეზიდენტმა ქვეყანაში, 15 დღის განმავლობაში, საომარი მდგომარეობა გამოაცხადა.

**სოფოს შეტყობინება** - გირეკავდი, რატომ არ იღებ? ნიაკოს და ლიზის რა ვუთხრა, თემო? ამას? მუცელშია, თემო, ჯერ, არც უნახავს მამა. ხომ დაბრუნდები, თემო? ხომ ნახავს ეგ მამას? ბიჭია, ბიჭო! არ გეუბნებოდი შენს დაბადების დღემდე, მარა იცოდე აწი, ბიჭია ეგ და მამა ხომ უნდა მაგას? ცურვას, სტვენას და მაგეებს მე რანაირად ვასწავლი, ბიჭო?!

**ქეთინოს შეტყობინება** - დედიკო, ბიჭი ყოფილა, სცოდნია სოფოს. არ ამბობდა ჯერ. გოგოც კი გამიხარდებოდა, მარა მიხარია ბიჭიც. ომში თუ არ წავა და მაგ დღეს არ მოვესწრები, კი მიხარია. მამაშენმა, არ დაარქვათ ჩემი სახელი, სხვა მოიფიქრეთ რამეო. კია ჯერ დედიკო დრო და შენ და სოფო მოიფიქრებთ მერე. ორი თვეა ჯერ კიდე, დედიკო.

**10 აგვისტო**

**დიქტორის ხმა -** დღესქართულმა ძალებმა ცხინვალი დატოვეს. ქართულმა მხარემ ცეცხლის შეწყვეტა მოითხოვა და სანაცვლოდ რუსეთს მოლაპარაკება შესთავაზა.

**სოფოს შეტყობინება** - თემო, ყველაფერი დამთავრდაო და მგონი, ეს სიტყვები უფრო მაშინებს. რომ არ დაბრუნდე, იცოდე, არ გაპატიებ. ყველაფერზე მეტად მიყვარხარ, ხომ იცი?!

**11 აგვისტო**

**დიქტორის ხმა -** დასავლეთის ქვეყნების ოფიციალურმა პირებმა გამოთქვეს შიში იმის შესახებ, რომ რუსეთი საქართველოს მთავრობის დამხობას აპირებდა. რუსეთმა საქართველოს ოკუპაციის მცდელობა უარყო.

**დათოს შეტყობინება** - დამთავრდა. თემოს ტელეფონი მე მაქვს! მარტო ტელეფონი მაქვს. ეკრანი გატეხილია, მარა სოფოს და ბავშვების სურათი უყენია და ჩანს ეგ. მარტო ეგ ჩანს.

**12 აგვისტო**

**დიქტორის ხმა -** დღეს, 12 აგვისტოს, ევროკავშირის თავმჯდომარე საფრანგეთის პრეზიდენტის შუამდგომლობით კონფლიქტში ჩართულმა მხარეებმა ცეცხლის შეწყვეტის შესახებ შეთანხმებას მიაღწიეს. მოგვიანებით, პარლამეტის წინ შეკრებილ მოსახლეობას პრეზიდენტმა განუცხადა, რომ საქართველო რუს სამშვიდობოებს ოკუპანტებად, ხოლო სამხრეთ ოსეთისა და აფხაზეთის ტერიტორიებს ოკუპირებულ ტერიტორიებად გამოაცხადებდა.

**სოფო** - დათომ ჩამოიტანა მაგის ტელეფონი, 12 პროცენტზე იყო. ეკრანზე ჩვენი სურათი ეყენა. დედამისი მაშინვე მიხვდა და კივილი დაიწყო. ისე კიოდა, მე ბავშვებს ყურები ნაჭრით ავუხვიე. ნაჭრით ავუხვიე, არ დაყრუვდნენ- მეთქი! მთელი დღე კიოდა დედამისი. მე - ვერა. ვიდექი და ორივე ხელით ჩემს მუცელს ვეფერებოდი. თემოს დავარქმევ.